Slovenska kronika, 18.10.2011


Naslov: Ustanavljajo novo komunalno podjetje

Napoved za  voditelja:

Brežiški občinski svet je že pred časom sprejel sklep, da se začne postopek za ustanovitev novega javnega podjetja Komunala Brežice. Doslej je to dejavnost opravljala delniška družba KOP Brežice, ki se ukvarja tudi s tržnimi dejavnostmi. Tako so s slednjimi ustvarili za skoraj 1,8 mio dobička, medtem ko so imele gospodarske javne službe za milijon evrov izgube. Ker bi bilo s tem ogroženo kar nekaj delovnih mest v KOP-u, so delavci za včeraj napovedali protestni shod, do katerega pa ni prišlo, saj so občinski svetniki na predlog župana na svoji seji sprejeli tudi sklep, da se v novo Komunalo zaposli vse delavce, ki so to dejavnost opravljali doslej.

T- Iz Brežic: GORAN ROVAN /
X- Snemalec in montažer: Jože Grajžl /

Ker je brežiška občina v delniški družbi KOP le četrtinski lastnik, ni mogla vplivati na poslovanje in ustvarjeno izgubo, ki jo mora po zakonu pokrivat. Zato so se raje kot za koncesijo odločili za ustanovitev nove Komunale.

T- IVAN MOLAN /

X- župan občine Brežice /
»Vse študije se je izkazalo, da bi lahko imela svoje javno podjetje, v katerim bomo bistveno lažje seveda vplival na razvoj te dejavnosti. Jest upam, da bo to javno podjetje rentabilno, upravičeno in seveda da bo to javno podjetje prineslo to, da bo potrebno v prihodnosti bistveno manj vlagati kot pa sedaj.«

Nekateri svetniki so imeli ob tem pomisleke in so zato predlagali dvofazni postopek.

T- VLADKA KEŽMAN /
X- občinska svetnica /

»Velik problem še vedno predstavljajo osnovna sredstva, ki tudi niso še vsa dorečena, problem so zaloge, ki so zelo specifične na tem področju in o njih bi blo treba nekaj reč in nenazadnje tudi o prostorih, v katerih bi to podjetje delovalo.«

Občinski svetniki so ob odloku o ustanovitvi Komunale sprejeli tudi sklep, da se delavci, ki so pretežno opravljali gospodarske javne službe, prezaposlijo v novo podjetje.

T- ROBI ŠETINC /
X- predsednik sindikata v KOP Brežice /

»Pri delavcih sem dobil vtis, da jim je vseeno, da. Glavno, da je zaposlitev. Koliko je delavcev, ki bi se lahko prezaposlili brez problemov? Ja, mislim, da se operira nekje z okrog 40.«

Tudi vodstvo delniške družbe zdaj ne nasprotuje več ustanovitvi novega podjetja. In kako gledajo na to?

T- STANE TOMŠE /
X- direktor KOP Brežice /

»V bistvu sem pričakoval, da se bo zadeva razvila v to smer, da si vzamemo več časa, da nedorečene stvari dorečemo in da res naredimo mehki prehod tega, kar je bilo tolikokrat poudarjeno. Ste v Kopu pripravljeni na to sodelovanje, oziroma da se rešite te dejavnosti? Ja, vsekakor na sodelovanje smo pripravljeni.«

Javno podjetje Komunala Brežice naj bi bilo ustanovljeno že kmalu in računajo, da  bo po poletnem poskusnem poslovanju v celoti prevzela skrb za tri gospodarske javne službe – oskrbo s pitno vodo, kanalizacijo in odvoz odpadkov.

